Metropolia AMK - Uutiset - Ulkomaiset tutkinnonsuorittajat työllistyvät hyvin Suomeen
Ulkomaiset tutkinnonsuorittajat työllistyvät hyvin Suomeen
Suurin osa viime vuosina Suomessa tutkinnon suorittaneista ulkomaalaisista korkeakouluopiskelijoista jää Suomeen, ja heistä suuri osa työllistyy. Tämä käy ilmi Kansainvälisen liikkuvuuden ja yhteistyön keskuksen CIMOn koostamista tilastoista, jotka perustuvat Tilastokeskuksen aineistoihin vuosilta vuonna 2007 ja 2009 valmistuneista korkeakouluopiskelijoista.
– Kaksi kolmasosaa vuonna 2007 Suomessa tutkintonsa suorittaneista ulkomaalaisista jäi valmistumisensa jälkeen Suomeen. Vuonna 2009 valmistuneiden kohdalla osuus oli jo 75 %, vastaava asiantuntija Irma Garam CIMOn tutkimus- ja selvitystoiminnasta kertoo. CIMO on opetus- ja kulttuuriministeriön hallinnonalalla toimiva kansainvälisen liikkuvuuden ja yhteistyön asiantuntija- ja palveluorganiaatio.
Yleisradio uutisoi maanantaina 7.1. eduskunnassa jätetystä lakialoitteesta, jossa EU:n ja Euroopan talousalueen ulkopuolelta tuleville korkeakouluopiskelijoille esitetään lukukausimaksuja. Uutisen mukaan lakialoitteen jättäneet kansanedustajat pitävät ongelmana sitä, että suuri osa englanninkielisen tutkinnon Suomessa suorittaneista opiskelijoista työllistyy Suomen ulkopuolelle.
Metropoliassa on 15 englanninkielistä koulutusohjelmaa, joissa on 900 ulkomaista opiskelijaa 80 eri maasta. Tällä hetkellä voi yhteishaussa hakea 10 Metropolian englanninkieliseen koulutusohjelmaan liiketalouden, tekniikan sekä sosiaali- ja terveysalalle.
Jäävätkö ulkomaalaiset korkeakouluopiskelijat Suomeen valmistuttuaan? Huomioita tutkinto-opiskelijoita koskevista tilastoista. CIMOn Faktaa Express 2/2012.